ตัวเลขจ้างงานสหรัฐฯหนุนดาวโจนส์ปิดพุ่ง 250 จุด
ดัชนีดาวโจนส์ตลาดหุ้นนิวยอร์กปิดพุ่งเมื่อคืนนี้ (8 ก.ค.) โดยได้รับแรงหนุนจากการเปิดเผยตัวเลขการจ้างงานสหรัฐที่สูงเกินคาด ซึ่งบ่งชี้ถึงเศรษฐกิจสหรัฐที่แข็งแกร่ง
9 ก.ค. 2559

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (8 ก.ค.) ที่ 18,146.74 จุด เพิ่มขึ้น 250.86 จุด หรือ +1.40%, ดัชนี NASDAQ ปิดที่ 4,956.76 จุด เพิ่มขึ้น 79.95 จุด หรือ +1.64% และดัชนี S&amp;P500 ปิดที่ 2,129.90 จุด เพิ่มขึ้น 32.00 จุด หรือ +1.53%
ตลาดหุ้นสหรัฐพุ่งขึ้นอย่างแข็งแกร่งเมื่อคืนนี้ โดยดัชนี S&amp;P500 จ่อเข้าใกล้สถิติสูงสุด เนื่องจากนักลงทุนคลายความวิตกกังวลต่อเศรษฐกิจสหรัฐ หลังจากกระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 287,000 ตำแหน่งในเดือนมิ.ย. จากระดับ 38,000 ตำแหน่งในเดือนพ.ค. ขณะที่อัตราการว่างงานเพิ่มขึ้นสู่ระดับ 4.9% หลังจากอยู่ที่ 4.7% ในเดือนพ.ค.
นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 175,000 ตำแหน่งในเดือนมิ.ย. และอัตราการว่างงานจะเพิ่มขึ้นสู่ระดับ 4.8% ภาคเอกชนมีการจ้างงานเพิ่มขึ้น 265,000 ตำแหน่งในเดือนมิ.ย. ขณะที่ภาครัฐจ้างงานเพิ่มขึ้น 22,000 ตำแหน่ง นอกจากนี้ กระทรวงแรงงานสหรัฐยังได้ทบทวนปรับลดตัวเลขการจ้างงานในเดือนพ.ค. โดยปรับเป็นเพิ่มขึ้นเพียง 11,000 ตำแหน่ง จากที่มีการรายงานก่อนหน้านี้ว่าเพิ่มขึ้น 38,000 ตำแหน่ง และทบทวนปรับเพิ่มตัวเลขการจ้างงานในเดือนเม.ย. โดยปรับเป็นเพิ่มขึ้น 144,000 ตำแหน่ง จากที่มีการรายงานก่อนหน้านี้ว่าเพิ่มขึ้น 123,000 ตำแหน่ง
ขณะเดียวกัน ตัวเลขรายได้ต่อชั่วโมงโดยเฉลี่ยของแรงงาน ซึ่งเป็นข้อมูลที่ธนาคารกลางสหรัฐ (FED) ให้ความสำคัญเพื่อหาสัญญาณบ่งชี้ภาวะเงินเฟ้อ ได้เพิ่มขึ้น 0.1% ในเดือนมิ.ย. ส่วนตัวเลขอัตราการเข้าสู่ตลาดแรงงานของสหรัฐอยู่ที่ระดับ 62.7% ในเดือนมิ.ย.
หุ้นกลุ่มการเงินปรับตัวขึ้น โดยหุ้นเจพี มอร์แกน เชส แอนด์ โค หุ้นโกลด์แมน แซคส์ และหุ้นพรูเดนเชียล ไฟแนนเชียลพุ่งขึ้นกว่า 2% หุ้นเทคโนโลยีปรับตัวขึ้น โดยหุ้นไมโครซอฟท์และหุ้นอัลฟาเบท ปรับตัวขึ้นกว่า 1% ขณะที่หุ้นอินเทลพุ่งขึ้น 2.41%